Drie vas ná wrede Vrystaat-plaasmoordPieter van der Berg. Foto: Facebook Die polisie het drie verdagtes in hegtenis geneem in verband met die moorde op ŉ boer en ŉ huishulp verlede week in die Wepener-distrik in die Vrystaat. Sers. Yanga Ngcukana, woordvoerder van die polisie, het gesê die drie verdagtes is Sondag omstreeks 03:00 in hegtenis geneem nadat die polisie inligting ontvang en opgevolg het. Ngcukana het gesê die verdagtes is in die Qibing-township buite Wepener in hegtenis geneem. Hy het gesê die polisie soek intussen steeds na ŉ vierde verdagte. ŉ Boer van ŉ naburige plaas het Donderdag omstreeks 12:00 op Pieter van der Berg (49) en Tsietso Matsabisa (57) se liggame afgekom. Van der Berg se liggaam is in ŉ plas bloed in die plaashuis se sitkamer gevind. Sy bene was vasgebind. Matsabisa se liggaam is op die vloer in een van die slaapkamers gevind. Haar bene is ook vasgebind en haar mond en oë is met lappe bedek. Volgens Ngcukana is albei doodgeskiet en patroondoppies op die toneel gevind. Ngcukana het gesê daar is intussen vasgestel dat daar twee vuurwapens, klere en twee selfone tydens die moord gesteel is. Hy het gesê geen van die besittings is in die verdagtes se besit gevind nie en dat die polisie se ondersoek voortgaan. Maroela Media het vroeër berig vier mense is verlede week in drie verskillende plaasaanvalle in die Vrystaat vermoor. Johannes du Randt, ŉ boer van Ladybrand, is ook Donderdag wreed op sy plaas vermoor. ŉ 87-jarige boer van die Parys-distrik is Woensdagaand aangeval en met ŉ hamer geslaan. Hy is later die week aan sy beserings dood.